Word in woord en lyf Zen deur dít te verken – Olka Bolka Web & E-Magazine
Skrywer en jogi vier Taalmonument se 45ste fees met fokus op vlees en gees
Die ikoniese Afrikaanse Taalmuseum en -monument (ATM) se 45ste feesjaar bereik 'n skeppende Zen-hoogtepunt op 29 Februarie 2020 wanneer die bekende woordwonderwerker Diana Ferrus en die groenvinger-jogi Lizet Mulder saamspan om deur woorde, digwerk en begeleide strekposisies te ervaar wat 'Rotsvas in Afrika' vir elkeen beteken. 'Groen en Gesond' vind plaas in die Groen Galery – die buiteluggalery tussen die beeldskone granietrotse en ou olienhoutbome – en beloof om 'n unieke ervaring te wees.
Dié geleentheid wat deel is van die Taalmonument se naweeklange vieringe, is volgens die begeleiers 'n kans "om te skryf, te luister en ons lywe se herinneringe op te roep tydens hierdie fees vir 'n taal van vele vorms, kleure en geure". Ferrus is 'n pryswennende skrywer, storieverteller en stigterslid van die Afrikaanse Skrywersvereniging. Sy is veral bekend om haar 1998-gedig oor Saartjie Baartman wat eindelik daartoe gelei het dat haar liggaam vanaf Frankryk na Suid-Afrika gerepatrieer is. Haar derde boek, 'Die vrede kom later', is verlede jaar gepubliseer. Mulder is 'n ervare Paarlse joga-afrigter (sy het onder meer opleiding in Indië en Thailand ondergaan) met 'n agtergrond in landskapsargitektuur. Sy bring haar liefde vir mense, stories en die omgewing byeen deur jogaklasse in die buitelug aan te bied waar deelnemers stories kan uitruil en saam kan speel om hul gemoed tot ruste te bring.
Die aktiwiteit begin om 10:00 en duur tot 11:30, maar deelnemers is vry om enige tyd 'n blaaskans te neem. Deelname is oop vir enigiemand met 'n dagkaartjie vir die dag van musiek, stories, kindervermaak en 'n mark op die wonderskone Paarlberg. Daar is boonop 'n 5km-pretstap (om 08:00, R30 vir volwassenes en R10 vir kinders onder 13) asook jazz-vertoning om te verseker álmal het 'n prettige manier om een van Afrika se jongste tale te vier. Die veeltalige, multikulturele program met onder andere Jak de Priester, Lungi, V.I.T.O en Jaloersbokkies sal Afrikaans in al haar pragtige gedaantes laat pronk om sprekers en nie-sprekers met 'n unieke, gesellige gees te omarm. Naas die speelparke en buitelugspeletjies vir kinders, hou 'n paar energieke oppassers die jongspan uit die kwaad met 'n poppekasvertoning, gesigverf en meer.
Dagkaartjies kos R80 vir volwassenes en R40 vir kinders onder 13 – dit sluit alle aktiwiteite, ook Groen en Gesond, asook vertonings vanaf 10:00 in. Dit is vooraf te koop by die Taalmonument op Paarlberg, by die Taalmuseum in Paarl (021 872 3441/863 0543) en aanlyn via Computicket (www.computicket.co.za). Helaas word geen eie kos of drank toegelaat nie. Vir besonderhede oor die 2020-feesprogram, sien www.taalmuseum.co.za/feesprogram-1975-2020/